Ibestad

Ibestad ligger i Troms, og består av de to øyene Rolla og Andørja. Over fjordene som omgir de to øyene er kommunen omgitt i nord av Senja og Dyrøy, i nordøst av Salangen, i øst av Lavangen og Gratangen, i sør av Tjeldsund og i vest av Harstad. Øyene er bundet sammen med hverandre med en undersjøisk tunnel, Ibestadtunnelen.

Kommunen hadde 1 269 innbygere pr. 2. kvartal 2022,Kommunefakta Ibestad - Statistisk sentralbyrå hvorav 462, pr 1. januar 2021, i kommunesenteret Hamnvik.

 Geografi 
De to øyene ligger mellom Vågsfjorden i vest og Astafjorden med fjordarmene Gratangen, Lavangen og Salangen i sør og øst. Sundet mellom Rolla og Andørja kalles Bygda.

Andørja har Skandinavias høyeste fjell på ei øy, Langlitinden på 1 275,65 moh., i tillegg til 13 andre topper over 1 000 moh. Det høyeste fjellet på Rolla er Drangen.

Fylkesvei 848 er hovedferdselsåren i kommunen. Den går med ferge fra Stangnes ved Harstad, over Vågsfjorden til Sørrollnes på Rolla. Veien følger sørsida av den trekantformede øya, langs Astafjorden, til Hamnvik, hvor den går under sundet til Andørja gjennom den undersjøiske Ibestadtunnelen. Etter å ha gått langs sørøstsida av Andørja passerer veien Mjøsundet over Mjøsundbrua, og kommer der til Salangen kommune, hvor den møter fylkesvei 84 i Løksebotn.

I tillegg går fylkesvei 131 fra Hamnvik langs sundet Bygda til endepunktet Nordrollnes. fylkesvei 132 går fra tunnelutløpet i Sørvik på Andørja, på andre sida av sundet, via Engenes til Årbostad.

Hurtigbåten mellom Harstad, Finnsnes og Tromsø anløper Engenes på enkelte avganger.

 Klima 
Begge øyene har et mildt klima og en frodig natur der det vokser en rekke planter som man vanligvis ikke finner så langt nord.

 Delområder 
Ibestad kommune består av to statistiske delområder, identiske med de to øyene Rolla og Andørja. Delområdet på Rolla heter Ibestad. Innbyggertall for 2012 i parentes.
Ibestad (902)
Andørja (507)

 Samfunn 
 Politikk 

Se også utdypende artikkel: Kommunestyrevalg i Ibestad.

 Kommunestyrevalget 2023 

 Historie 
Ibestad har en lang historie. På Sørrollnes er det gjort  år gamle redskapsfunn og det finnes gravrøyser.«Interessant historie» , Ibestad kommune. Området har også hatt aktivitet i yngre steinalder, bronsealder og jernalder. Bosetningen i jernalder omfatter blant annet langhuset "Båten" og flere gravanlegg, både gravrøyser og flatmarksgraver. Av andre spennende levninger i kommunen fra steinalder kan  helleristningene på Vik nevnes. Her der det risset inn minst figurer av elg, men også en geometrisk figur. Disse ristningene er ca. 5500 år gamle, og er blant de eldste i Norge. Utenom Sørollnes finnes det yngre steinalderfunn fra Hamnvik, Bolla, Selvågan, Igeland, Engenes, Straumen, Åndervåg.

 Kommuneinndelingen 
Fra opprettelsen i 1837 omfattet Ibestad formannskapsdistrikt i tillegg til dagens Ibestad kommune Bardu, Salangen, Lavangen, Gratangen og en del av Skånland (Astafjord-området) kommuner, bortsett fra et område på Rolla som tilhørte Trondenes (senere Skånland) kommune.

I 1854 ble Bardu utskilt som egen kommune. Ved delingen hadde den gjenværende delen av Ibestad 4 741 innbyggere, mens Bardu hadde 757 innbyggere.

1. januar 1871 ble Salangen utskilt som egen kommune. Ved delingen hadde den gjenværende delen av Ibestad 4 301 innbyggere, mens Salangen hadde 1 384 innbyggere.

1. januar 1907 ble Lavangen utskilt som egen kommune. Ved delingen hadde den gjenværende delen av Ibestad 5 709 innbyggere, mens Lavangen hadde 1 536 innbyggere.

I 1926 ble Andørja, Astafjord og Gratangen utskilt som egne kommuner. Ved delingen hadde den gjenværende delen av Ibestad 1 768 innbyggere, Andørja 1 420, Astafjord 1 018 og Gratangen 1 967 innbyggere. Etter denne delingen besto Ibestad kommune kun av Rolla, med unntak av et område på øya som tilhørte Skånland kommune. (Skånland ble utskilt fra Trondenes kommune på samme tidspunkt.)

1. januar 1964 ble Ibestad og Andørja kommuner slått sammen, og området på Rolla som hadde tilhørt Skånland kommune ble overført til nye Ibestad kommune. Ved sammenslåingen hadde Andørja kommune 1 330 innbyggere, gamle Ibestad 1 821, og den tidligere delen av Skånland på Rolla 143 innbyggere.

 Navn 
Frem til 1918 ble navnet skrevet Ibbestad.

Kultur
 Kommunevåpenet 
Da Ibestad kirke ble restaurert i 1967, ble det funnet en sarkofagstein under gulvet. Steinen kan ha blitt hugget ut på 1200- eller 1300-tallet, og har et hjulkors som relieffmotiv. Dette motivet ble senere til Ibestads kommunevåpen, med sølvfarge på blå bunn.

Tusenårssted
Kommunens tusenårssted er Ibestad kirkested som omfatter Ibestad kirke, prestegården og Gamle Ibestad kirkegård.

 Fotnoter 

 Referanser 

 Eksterne lenker 

  Kommunefakta Ibestad - Statistisk sentralbyrå

  Turistinformasjon Ibestad 
 Dag Juvkam/Statistisk sentralbyrå: Historisk oversikt over endringer i kommune- og fylkesinndelingen